Turkki / Harmaat sudet (Ülkü Ocakları)

Turkey / Grey Wolves (Ülkü Ocakları)

**Kysymykset**

1. Millainen järjestö Harmaat sudet (Ülkü Ocakları) on?
2. Mitä ryhmän toiminnasta tiedetään vuosina 2019–2022? Raportoidaanko ryhmän osallistuneen väkivaltaiseen toimintaan tänä aikana?

***Questions***

1. What kind of organization is the Grey Wolves (Ülkü Ocakları)?
2. What information is available about the group’s activities during the years 2019–2022? Has the group committed acts of violence during this period?

# 1. Millainen järjestö Harmaat sudet (Ülkü Ocakları) on?

Harmaat sudet (turk. *Bozkurtlar*), viralliselta nimeltään Ülkü Ocakları (eng. *Idealist Hearths*) (liikeen jäsenistä käytetään myös nimeä ülkücüler (”idealistit”), on 1960-luvulla perustettu, äärioikeistoon kuuluvaan puolueeseen, Milliyetci Hareket Partisiin (MHP, eng. *the Nationalist Movement Party*) (ks. tarkemmin alla) sidoksissa oleva liike.[[1]](#footnote-1) Tutkija Selin Bengi Gümrükçün mukaan Harmaat sudet perustettiin vuonna 1966 joidenkin Ankaran yliopiston opiskelijoiden toimesta. Hän kutsuu sitä äärioikeiston pääasialliseksi nuorisojärjestöksi. Gümrükçün mukaan nykyään järjestöllä on noin 1000 haaraa ja 20 000 jäsentä.[[2]](#footnote-2) Harmaat sudet on syyllistynyt erityisesti aiemmin, 1970-luvulla, laajamittaisiin poliittisiin surmiin, jotka ovat kohdistuneet mm. vasemmistoaktiiveihin ja kurdeihin,[[3]](#footnote-3) mutta se liitetään myös vuonna 2022 poliittiseen väkivaltaan[[4]](#footnote-4). Counter Extremism Project (CEP)[[5]](#footnote-5) kuvaa Harmaita susia kansainväliseksi, turkkilaisnationalistiseksi, panturkkilaiseksi organisaatioksi ja liikkeeksi. Sivuston Harmaita susia koskevan raportin mukaan järjestö toimii virallisesti poliittisena ja kulttuurisena organisaationa, mutta sen ääri-ideologia on inspiroinut muitakin kuin liikkeen varsinaisia jäseniä väkivaltaisuuksiin.[[6]](#footnote-6) Vuoden 2020 heinäkuusta lähtien Harmaiden susien puheenjohtajana on toiminut Ahmet Yiğit Yıldırım.[[7]](#footnote-7) Harmailla susilla on toimintaa myös Turkin ulkopuolella, ja esimerkiksi Ranska on kieltänyt järjestön toiminnan.[[8]](#footnote-8)

Al-Jazeeran järjestöä käsittelevän artikkelin mukaan nimeä ”Harmaat sudet” ei nykyään enää käytetä Turkissa kuin lähinnä viittaamaan 1970-luvun terroriryhmiin. Nykyään sen sijaan puhutaan enemmän ”idealisteista” (ülkücüler).[[9]](#footnote-9) Myös tutkija Burcu Ozcelikin mukaan nimeä ”Harmaat sudet” käytetään harvemmin turkkilaisessa poliittisessa keskustelussa. Sen sijaan hän käyttää järjestöstä nimeä ”Ülkücü-liike”.[[10]](#footnote-10) Tässä kyselyvastauksessa käytetään pääasiallisesti nimiä ”Harmaat sudet” sekä ”Ülkü Ocakları”, mutta joissain kohdin lähteiden mukaisesti myös muita nimityksiä.

”Harmaat sudet” näyttää lähteiden perusteella joskus viittaavan ennemmin laajempaan liikkeeseen kuin yhteen järjestöön. Tutkija Sabri Sayari esimerkiksi kuvaa, että 1970-luvulla pääasialliset äärioikeistolaiset ”terroriryhmät” olivat Ülkü Ocakları Derneği (eng. *Idealist Clubs Association*), Ülkü Yolu Birliği (eng. *Idealist Path Organization*) sekä Ülkü Genç Derneği (eng. *Idealist Youth Organization*), joita kollektiivisesti kutsuttiin Harmaiksi susiksi.[[11]](#footnote-11) Tutkija Burcu Ozcelik puolestaan kuvaa Harmaita susia liikkeeksi, joka on Turkin sisällä hajonnut nationalistisen eetoksen yhdistämiin alaryhmiin. Monet jäsenet identifioituvat Ozcelikin mukaan Atatürkin ”sotilaiksi”, joita ohjaa velvollisuus maata kohtaan.[[12]](#footnote-12) Counter Extremist Project -järjestö (CEP) viittaa Harmaiden susien omiin sivuihin ja toteaa, että Harmaiden susien organisaatio on hajautettu. Sillä on alajärjestöjä ja sitä sympatisoivia liikkeitä kaupungeissa ja yliopistoissa ympäri Turkkia ja ulkomailla, sekä maakuntakohtaisia haaroja Turkissa. Lisäksi CEP:n mukaan turkkilaisnationalististen ekstremistien tekemät hyökkäykset liitetään usein Harmaisiin susiin riippumatta siitä, ovatko tekijät järjestön varsinaisia jäseniä.[[13]](#footnote-13)

***Liikkeen taustaa***

Gümrükçü kuvaa, kuinka poliittinen väkivalta vasemmistolaisten ja oikeistolaisten ryhmien välillä oli Turkissa päivittäistä 1970-luvulla,[[14]](#footnote-14) ja esimerkiksi Sayari kirjoittaa, että 1970-luvun jälkipuolisko oli maan verisimpiä ajanjaksoja poliittisen väkivallan ja terrorismin suhteen. Hänen mukaansa vuosina 1976–1980 kuoli yli 5000 ihmistä poliittisen väkivallan seurauksena ja tuhansia ihmisiä haavoittui vakavasti.[[15]](#footnote-15) Gümrükçün mukaan sekä vasemmistolaiset että oikeistolaiset ryhmät olivat molemmat mukana protesteissa ja katuväkivallassa, mutta siinä missä vasemmistolaiset ryhmät olivat hyvin fragmentoituneita, oikeistoryhmät olivat pääasiallisesti ns. ”Idealistien” edustamia: Ülkü Ocakları kuului kaikkein aktiivisimpiin järjestöihin 1970-luvulla.[[16]](#footnote-16) Al-Jazeeran artikkelin mukaan Harmaat sudet olivat 1970-luvun poliittisen väkivallan aikana kaikkein näkyvin oikeistoryhmä, joka on liitetty satojen ihmisten surmiin, mukaan lukien toimittajien, intellektuellien, opiskelijoiden ja ammattiyhdistysaktiivien surmiin, sekä kurdien, alevien ja muiden uskonnollisiin vähemmistöihin kuuluvien henkilöiden surmiin.[[17]](#footnote-17) Global Security -sivusto kuvaa Harmaiden susien toimintaa 1970-luvun loppupuolella niin, että kyseessä oli käytännössä kuolemanpartio, joka tappoi ammattiyhdistysaktiiveja, toimittajia, kurdiliikkeen aktiiveja, kommunisteja sekä myös viranomaisia.[[18]](#footnote-18)

*Yhteys MHP:hen*

Gümrükçün mukaan Milliyetci Hareket Partisi (MHP) on Turkin ensimmäisen äärioikeistolaisen puolueen Cumhuriyetçi Köylü Millet Partisin (CKMP, eng, *Republican Peasants’ Nation Party*) seuraaja. Vuonna 1958 perustetun CKMP:n puheenjohtajaksi valittiin vuonna 1965 Alparslan Türkeş, ja hänen johtamanaan puolue muutti nimensä Milliyetci Hareket Partisiksi vuonna 1969. Puolueen ideologisiin elementteihin sanotaan kuuluvan muun muassa ultranationalismi, “panturkkilaisuus” sekä “idealismi” (turk. *ülkücülük*), jolla tarkoitetaan sitoutumista oman valtion palvelemiseen ennemmin kuin sitoutumista yhden etnisen ryhmän etujen ajamiseen. Harmaat sudet toimi käytännössä MHP:n nuorisojärjestönä värväten uusia jäseniä puolueeseen.[[19]](#footnote-19)

Turkin vuoden 1980 sotilasvallankaappaus tukahdutti useiden muiden poliittisten ryhmien tavoin myös MHP:n[[20]](#footnote-20) ja ”idealistiliikkeen” toiminnan[[21]](#footnote-21). Tutkija Burak Arikanin mukaan MHP järjestäytyi uuden nimen alla (Milliyetci Calisma Partisi, eng. Nationalist Work Party, MCP) vuoden 1987, 1989 ja 1991 vaaleissa. Vuodesta 1994 alkaen puolue on toiminut jälleen MHP:n nimellä. Vuonna 1997 puolueen perustaja Türkeş kuoli, ja häntä seuraamaan nousi Devlet Bahçeli,[[22]](#footnote-22) joka toimii puolueen puheenjohtajana vielä nykyäänkin. Bahçelin on esitetty aloittaneen maltillisemman aikakauden puolueen politiikassa[[23]](#footnote-23). Vuoden 2015 parlamenttivaaleista lähtien AKP (Oikeus ja kehitys -puolue, turk. *Adalet ve Kalkınma Partisi*) on johtanut hallintoa koalitiossa MHP:n kanssa (AKP:llä on tällä hetkellä 288 paikkaa ja MHP:llä 48 paikkaa 600-paikkaisessa parlamentissa).[[24]](#footnote-24)

Tutkija Şefika Kumralin mukaan MHP on käyttänyt väkivaltaa ”täydentävänä politiikan tekemisen muotona” vaalityön ohella. Kumralin mukaan MHP:n on katsottu siirtyneen maltillisempaan aikakauteen 1990-luvulla. Kumral kuitenkin esittää, että MHP:n kannatus tosiasiassa lisääntyi 1990-luvulla samalla kun puolue turvautui aiempaa enemmän väkivaltaan. Väkivallan kohteena olivat 1990-luvulla vasemmistonuoret, sosialistit ja kommunistit, ja 2000-luvulla enenevissä määrin myös politisoitunut kurdisiirtolaisväestö. Kumralin mukaan *Ülkücü*-liikkeen (jota MHP hänen mukaansa johtaa) onnistui välttää poliittista marginalisoitumista ja lisätä valtaansa samalla, kun se käytti poliittista väkivaltaa. Kumralin mukaan MHP on puheissaan irtisanoutunut poliittisesta väkivallasta välttääkseen toimintansa tukahduttamisen ja esittänyt, ettei se halua paluuta 1970-luvun sisällissodan kaltaiseen tilanteeseen. Samalla se on käyttänyt hyväkseen kurdien aseellisen sekä demokraattisen poliittisen järjestäytymisen lisääntymistä perustellen tekemiään väkivaltaisuuksia maan ”’sisäisten vihollisten’ voimistumisella” (viitaten esim. PKK:hon, *Partiya Karkerên Kurdistan*).[[25]](#footnote-25)

**Harmaat sudet nykyään**

CEP:n mukaan Harmaat sudet toimi 1970-luvulla MHP:n aseellisena haarana ja se on vielä nykyäänkin sidoksissa puolueeseen. Harmaiden susien jäsenet näkevät puolueen puheenjohtajan Devlet Bahçelin myös Harmaiden susien johtajana. Viitaten turkkilaisen Hürriyet-lehden uutiseen, CEP esittää, kuinka Ülkü Ocakların entinen puheenjohtaja (vuosina 2012–2019) Olcay Kılavuz kuvaa Bahçelia ”Idealistien” johtajaksi. Lisäksi Kılavuzin mukaan Bahçeli oli nimittänyt hänet Ülkü Ocakların johtoon. Kılavuz on myös MHP:n jäsen.[[26]](#footnote-26) Al-Jazeeran artikkelin mukaan Ülkü Ocakları ei ole virallisesti suoraan kytköksissä politiikkaan, ja järjestö itse ei kerro selkästi tämänhetkisestä suhteestaan MHP:hen. Tästä huolimatta MHP:n puheenjohtaja Bahçeli esiintyy näkyvästi järjestön sivuilla, ja järjestön nykyinen puheenjohtaja Ahmet Yıldırım on viitannut Bahçeliin ”meidän rakkaana johtajanamme”. MHP puolestaan ei mainitse Ülkü Ocaklarıa omilla virallisilla sivuillaan, ja puolue on kieltänyt yhteyden ranskalaiseen Harmaiden susien haaraan.[[27]](#footnote-27) Monet lähteet viittaavat kuitenkin Ülkü Ocaklarıin tai Harmaisiin susiin nimenomaisesti MHP:n nuorisojärjestönä,[[28]](#footnote-28) tai MHP:n aseellisena siipenä[[29]](#footnote-29).

Harmaat sudet on järjestäytynyt myös Turkin ulkopuolella,[[30]](#footnote-30) ja sen toimintaan on suhtauduttu viime vuosina joissain EU-maissa kielteisesti. Ranskan sisäministeri ilmoitti marraskuussa 2020, että Harmaat sudet kielletään Ranskassa sen jälkeen, kun järjestön jäseniä oli yhdistetty armenialaisia vastustaviin mielenosoituksiin ja vandalismiin.[[31]](#footnote-31) Ranskan lisäksi esimerkiksi Itävalta kielsi Harmaiden susien käsimerkin vuonna 2019, ja Euroopan parlamentti julkaisi vuonna 2021 raportin, jossa EU-jäsenmaita kehotettiin asettamaan Harmaat sudet terrorilistalle ja kieltämään sen toiminta. Vastauksena raporttiin Turkin ulkoministeriön edustaja kuvasi Harmaita susia lailliseksi liikkeeksi, joka liitetään pitkään toimineeseen poliittiseen puolueeseen Turkissa,[[32]](#footnote-32) ja kutsui raporttia puolueelliseksi sekä mahdottomaksi hyväksyä.[[33]](#footnote-33)

Harmailla susilla väitetään olevan yhteyksiä Turkin hallinnon eri osiin. Kuten aiemmin mainittu, Harmaat sudet on sidonnainen hallituspuolue MHP:hen,[[34]](#footnote-34) mutta jotkin lähteet katsovat, että Harmaat sudet on toiminut myös laajemmin epävirallisessa yhteistyössä hallituksen kanssa, erityisesti ajaakseen Turkin hallinon etuja ulkomailla[[35]](#footnote-35). Al-Monitorin haastatteleman mm. Turkin poliittista muutosta tutkineen tutkijan Yektan Turkyilmazin mukaan Harmaat sudet auttaa Turkin AKP-johtoista hallintoa ulkomailla: Hän esittää, että AKP:n tultua valtaan Turkissa, erilaisia virallisia ja epävirallisia kanavia on alettu käyttää asteittain turkkilaisten siirtolaisten mobilisoimiseksi Euroopassa Turkin kansallisten intressien ajamiseksi. Hänen mukaansa näihin erilaisiin virallisiin ja epävirallisiin kanaviin kuuluu Harmaiden susien lisäksi esimerkiksi Turkin suurlähetystöt, AKP-kytköksiset moottoripyöräjengit, Turkin tukemat Muslimiveljeskunnan moskeijat ja verkostot. Nämä ryhmät esimerkiksi kohdistavat hyökkäyksiä kurdijärjestöihin, entisiin Gülen-liikkeen jäseniin sekä poliittisiin toisinajattelijoihin.[[36]](#footnote-36) Balkanin alueeseen keskittyvän itsenäisen tutkivan journalismin järjestön BIRNin (Balkan Investigative Reporting Network) kesäkuussa 2022 julkaisemassa artikkelissa kuvataan Harmaiden susien paikallisjärjestön perustamista Bosniaan. BIRN tapasi paikallisjärjestön perustajan Huseyin Cakallin Kaakkois-Turkin Urfan kaupungissa, MHP:n toimistolla. Cakalli kritisoi EU:ssa sekä Yhdysvalloissa tehtyjä esityksiä Harmaat susien julistamiseksi terrorijärjestöksi, ja kertoi, että hän oli itse ottanut osaa gülenistien etsintöihin Bosniassa. Hän oli pitänyt tätä sopivana, koska hän piti Harmaiden susien toimintaa Turkin ulkopolitiikan jatkeena.[[37]](#footnote-37)

Kristittyjen asemasta raportoiva International Christian Concern uutisoi tammikuussa 2021, kuinka Turkin presidentti Erdogan sekä Azerbaidžanin presidentti Aliyev olivat hyväksyneet Harmaiden susien koulun rakentamisen Shushin kaupunkiin Vuoristo-Karabahin alueella.[[38]](#footnote-38) Azerbaidžan sekä Armenia ovat kiistelleet Vuoristo-Karabahin alueesta vuosikymmeniä. Alueesta sodittiin viimeksi syksyllä 2020 Azerbaidžanin aloitettua hyökkäyksen. Turkki tuki sodassa Azerbaidžania.[[39]](#footnote-39) International Christian Concernin mukaan konfliktin aikana Harmailla susilla oli rooli myös syksyn 2020 konfliktissa. Armenialaisia sotavankeja oli järjestön mukaan pahoinpidelty ja pakotettu poseeraamaan Harmaiden susien käsimerkin (tekevän henkilön) vieressä. Lisäksi azerikenraali oli tehnyt käsimerkin voitonmarssilla Bakussa joulukuussa 2021.[[40]](#footnote-40)

Harmaiden susien on raportoitu myös osallistuneen taisteluihin Syyriassa. Al-Monitorin helmikuussa 2016 julkaisemassa artikkelissa kerrotaan, että useita Harmaiden susien korkean profiilin henkilöitä oli kuollut Syyrian sodassa. Harmaiden susien jäsenten sanotaan liittyneen mukaan taisteluihin tukeakseen Syyrian turkmeenivähemmistöä. Turkin aloitteesta Syyriassa oli luotu useampia turkmeeniyksikköjä. Turkkilaisen toimittajan Fehim Tastekinin mukaan viimeisin otsikoihin noussut äärinationalisti, joka oli kuollut Syyriassa, oli ollut MHP:n Istanbulin Fatih-piirikunnan osaston varapuheenjohtaja, Ibrahim Kucuk. Hänen lisäkseen Tastekin mainitsee myös muita MHP:n sekä Harmaiden susien jäseniä, joiden tiedettiin osallistuneen taisteluihin Syyriassa. Artikkelia varten haastatellun äärinationalistiseen liikkeeseen perehtyneen toimittajan Kemal Canin mukaan äärinationalistien sotaan osallistumisen taustalla oli osaltaan Turkin joidenkin valtiollisten toimijoiden kannustus. Canin mukaan valtio olisi käyttänyt äärinationalisteja sen salaisiin operaatioihin.[[41]](#footnote-41)

# 2. Mitä ryhmän toiminnasta tiedetään vuosina 2019–2022? Raportoidaanko ryhmän osallistuneen väkivaltaiseen toimintaan tänä aikana?

Kuten aiemmin on mainittu, Harmailla susilla sanotaan olevan alajärjestöjä ja sitä sympatisoivia liikkeitä kaupungeissa ja yliopistoissa ympäri Turkkia, ja virallisesti järjestö on kulttuuri- ja koulutusalan toimija[[42]](#footnote-42). Järjestö toimii kansainvälisesti, ja se on kytketty myös Turkin hallinnon intresseihin ulkomailla (ks. tarkemmin yllä).[[43]](#footnote-43)

Harmaiden susien on raportoitu osallistuneen väkivaltaiseen toimintaan viime vuosien aikana. Alla käydään läpi tapauksia, joissa Harmaat sudet on liitetty väkivaltaisuuksiin Turkissa aikavälillä 2019–elokuu 2022. Tiedot perustuvat pääasiallisesti uutislähteisiin sekä ACLED-tietokantaan. Kuten edellä on esitetty, Harmaat sudet toimivat myös Euroopassa, mutta alla keskitytään järjestön toimintaan Turkissa.

Lähteiden perusteella Harmaat sudet on syyllistynyt viime vuosien aikana väkivaltaan ainakin toimittajia[[44]](#footnote-44), vasemmistolaisia[[45]](#footnote-45) sekä kurdeja[[46]](#footnote-46) kohtaan. Tapauksia on raportoitu Ankarassa,[[47]](#footnote-47) mutta myös muualla Turkissa kuten esimerkiksi Izmirissä[[48]](#footnote-48), Konyassa[[49]](#footnote-49), Muğlassa[[50]](#footnote-50) ja Adanassa[[51]](#footnote-51). Useita tapauksia on raportoitu yliopistokampuksilla,[[52]](#footnote-52) erityisesti Ankaran yliopistossa[[53]](#footnote-53).

* Tammikuussa 2021 uutisoitiin, että toimittaja Orhan Uğuroğlun kimppuun oli hyökätty kolmen tunnistamattomaksi jääneen miehen toimesta Ankarassa. Uğuroğlu selvisi hyökkäyksestä pienin vammoin. Hänen mukaansa hyökkääjät olivat toimineet MHP:n puolesta ja vaatineet häntä lopettamaan puolueen kritisoimisen.[[54]](#footnote-54) Bianet uutisoi, että Turkin journalistiliitto (TGS, eng. *Journalists’ Union of Turkey*) oli lausunnossaan toimittajiin kohdistuvasta väkivallasta esittänyt, että Uğuroğlun hyökkääjät olisivat maininneet hyökkäyksen aikana, että Harmaat sudet asettaisivat MHP:n kritisoijat vastuuseen.[[55]](#footnote-55)
* Aseistettu mies hyökkäsi 17.6.2021 Izmirissä vasemmistolaisen, kurdien poliittista liikettä edustavan Kansojen demokraattisen puolueen (*Halkların Demokratik Partisi*, HDP) tiloihin ja ampui kuoliaaksi 20-vuotiaan naisen, Deniz Poyrazin. Reutersin uutisen mukaan epäilty mies, Onur Gencer, oli yrittänyt sytyttää rakennuksen tuleen ennen kuin hän oli tappanut Poyrazin. Lausunnossa poliisille Gencer oli sanonut motiivinsa hyökkäykselle olleen hänen vihansa kiellettyä PKK-järjestöä kohtaan. HDP:llä väitetään olevan yhteyksiä PKK:hon. HDP katsoi, että AKP-MHP-hallinto oli toiminnallaan yllyttänyt epäillyn hyökkäykseen.[[56]](#footnote-56) Turkkilaisen verkkomedian Duvarin mukaan Gencer oli sanonut, ettei hän ole sidonnainen mihinkään ryhmään, mutta Gencerin sosiaalisessa mediassa julkaisemassaan kuvassa hän poseeraa Syyrian Aleppossa sotilasunivormussa tehden Harmaiden susien käsimerkin.[[57]](#footnote-57)
* Yhdysvaltain ulkoministeriön (USDOS) vuotta 2021 käsittelevän ihmisoikeusraportin mukaan heinäkuussa 2021 seitsemän kurdiperheen jäsentä tapettiin Konyassa[[58]](#footnote-58). Raportin mukaan perheen kimppuun oli hyökätty aiemmin toukokuussa. Tästä toukokuun hyökkäyksestä perheen sukulaiset olivat syyttäneet Harmaita susia. Konyan syyttäjänlaitoksen mukaan tapauksessa olisi ollut taustalla kahden perheen välinen kiista eikä rasistisin perustein tehty hyökkäys. 11 henkilöä vastaan nostettiin syyte. Lisäksi raportin mukaan toukokuussa 2021 poliisi pidätti kolme henkilöä, jotka olivat hyökänneet Erbilistä kotoisin olevan kurdiperheen kimppuun. Perhe oli vierailemassa Mersinin maakunnassa. Perheen mukaan hyökkääjät olivat käyttäneet rasistisia herjauksia kurdeista ja tehneet Harmaiden susien käsimerkin hyökkäyksen aikana.[[59]](#footnote-59)
* Duvar uutisoi 9.12.2021, että veitsiä kantaneet Harmaiden susien jäsenet olivat uhkailleet opiskelijoita Ankaran yliopiston Cebecin kampuksella. Opiskelijat olivat olleet järjestämässä foorumia, jossa oli tarkoitus puhua Turkin heikkenevästä taloudesta. Opiskelijoiden mukaan yliopiston turvallisuushenkilökunta tai poliisi eivät tehneet mitään pysäyttääkseen hyökkääjiä. Uutisessa ei mainita, että kukaan olisi loukkaantunut.[[60]](#footnote-60)
* Duvar uutisoi 21.12.2021, kuinka Harmaiden susien jäsenet olivat hyökänneet Karabükissa Mustan meren maakunnassa kirjakauppiaan kimppuun, koska hän oli myynyt vangitun kurdipoliitikko Selahattin Demirtaşin kirjoja. Kirjakauppiaan mukaan hyökkääjät olivat vandalisoineet hänen kojuaan sekä pahoinpidelleet häntä ja kaataneet teetä hänen päälleen. Hänen mukaansa hyökkääjät olivat ”Karabükin Ülkü Ocaklarin vandaaleja”. Duvar raportoi, että turkkilaisen median mukaan hyökkäyksen aloittanut henkilö oli pidätetty.[[61]](#footnote-61)
* Helmikuussa 2022 Bianet uutisoi yrityksestä murtautua Korkusuz-sanomalehden kolumnistin Memduh Bayraktaroglun kotiin. Bayraktaroglu epäili, että kyseessä oli Harmaiden susien tekemä hyökkäys. Bayraktaroglu oli aiemmin kritisoinut MHP:n puheenjohtajaa Bahçelia, minkä jälkeen Harmaiden susien puheenjohtaja Ahmet Yıldırım oli uhkaillut Bayraktaroglua Twitterissä.[[62]](#footnote-62) Duvarin uutisessa tapauksesta mainitaan, että hyökkäys tapahtui Muğlan maakunnassa Lounais-Turkissa, ja että Bayraktaroglu syytti tapahtuneesta Bahçelia sekä Yıldırımiä.[[63]](#footnote-63)
* Bianet uutisoi 23.3.2022, että poliisi oli keskeyttänyt edellisenä päivänä Ankarassa toimivan Hacettepen yliopiston opiskelijaryhmän Newroz-juhlan (kurdien uudenvuodenjuhla). Tämän jälkeen ryhmä Harmaiden susien jäseniä sekä yksityisten turvallisuuspalveluiden jäseniä oli saapunut paikalle teräaseiden kanssa. Opiskelijoiden mukaan poliisi ei ollut puuttunut Harmaiden susien ja turvallisuuspalveluiden jäsenten toimintaan, vaan heidän oli annettu jäädä yliopistolle.[[64]](#footnote-64)

Konfliktitietokanta ACLED (The Armed Conflict Location & Event Data Project) tilastoi Turkissa aikavälillä 1.1.2019–12.8.2022 yhteensä 15 tapahtumaa, jotka liittyvät Harmaiden susien (aktiiviseen) toimintaan. Tapauksiin kuuluu sekä Harmaiden susien järjestämiä rauhanomaisia mielenosoituksia että hyökkäyksiä vasemmistolaisia toimijoita ja kurdeja kohtaan. Alla on listattu tapaukset, joissa on käytetty väkivaltaa (9 tapausta).

*Vuosi 2019*

* 18.2.2019 Adanan Tiede- ja teknillisessä yliopistossa Saricamissa, Adanassa oppilas oli haavoittunut vakavasti (*heavily*) väitettyjen Harmaiden susien jäsenten hyökkäyksessä. Taustalla sanotaan olleen se, että oppilas oli vastustanut yliopiston nimen muuttamista MHP-johtajan Alparslan Türkeşin mukaan.[[65]](#footnote-65)
* 1.11.2019 kolme (3) kurdiopiskelijaa loukkaantui rasistisessa hyökkäyksessä julkisen yliopiston makuusalissa Antalyan Korkutelin kunnassa. Hyökkäyksen taustalla sanotaan olleen noin 20 Harmaisiin susiin kuulunutta opiskelijaa.[[66]](#footnote-66)
* 19.11.2019 vasemmistolaisten opiskelijoiden joukko kokoontui Ankaran yliopiston politiikantutkimuksen tiedekunnan eteen protestoimaan paikalla järjestettävää tapahtumaa, jossa oli mukana valtion virkamies. Poliisi ja yksityisen turvallisuuspalvelun työntekijät estivät opiskelijoilta pääsyn alueelle. 50 hengen opiskelijaryhmä, jonka raportoitiin liittyvän Harmaisiin susiin, kokoontui paikalle vastamielenosoitukseen. Ryhmä hyökkäsi vasemmistolaisten opiskelijoiden kimppuun, väitetysti polisiin ja turvallisuuspalvelun avustamana. Yksi vasemmistolaisen opettajien ammattiliiton Eğitim-Sen-ryhmään kuuluva tutkija loukkaantui välikohtauksessa lievästi.[[67]](#footnote-67)
* 21.11.2019 ryhmä Harmaisiin susiin liitettyjä opiskelijoita hyökkäsi vasemmistolaisten opiskelijoiden kimppuun Ankaran yliopiston kielten, historian ja maantieteen tiedekunnassa. Yhden opiskelijan raportoitiin loukkaantuneen.[[68]](#footnote-68)
* 3.12.2019 vasemmistolainen opiskelija loukkaantui veitsihyökkäyksessä Ankaran yliopiston Cebeci-kampuksella Çankayan piirikunnassa. Hyökkäyksen taustalla oli ryhmä opiskelijoita, joiden väitettiin kuuluvan Harmaisiin susiin.[[69]](#footnote-69)

*Vuosi 2020*

* 9.3.2020 Harmaiden susiin kuuluva ryhmä opiskelijoita hyökkäsi TGB:n (*Türkiye Gençlik Birliği,* eng. *Youth Union of Turkey*) opiskelijajäsenen kimppuun Hacı Bayram Veli -yliopiston pääkampuksella Çankayan piirikunnassa Ankarassa.[[70]](#footnote-70)

*Vuosi 2021 (ei tapauksia)*

*Vuosi 2022*

* 9.2.2022 kolmen (3) kurdiopiskelijan kimppuun hyökättiin Ankaran yliopiston oikeustieteellisen tiedekunnan ulkopuolella Çankayan piirikunnassa. Rasistisesti motivoituneen hyökkäyksen taustalla sanotaan olleen 30 Harmaisiin susiin kuulunutta opiskelijaa. Yksi uhreista joutui sairaalahoitoon, koska häntä puukotettiin jalkaan. Kaksi muuta uhria sai lieviä vammoja.[[71]](#footnote-71)
* 27.3.2022 20 Harmaiden susien jäsentä hyökkäsi vasemmistopuolueen jäsenten järjestämään kirjallisuutta käsittelevään keskustelutilaisuuteen Amasyan kunnassa. Hyökkääjät heittivät lasipulloja ja tuoleja hyökkäyksen aikana ja haavoittivat kolmea (3) osallistujaa.[[72]](#footnote-72)
* 8.4.2022 kaupunginvaltuustoon jäsenen kimppuun hyökättiin Harmaiden susien jäsenten toimesta Kocasinan kunnassa, Kayserissa, sen jälkeen, kun hän erosi MHP:stä. Paikalla olleen toimittajan kimppuun käytiin myös välikohtauksen yhteydessä.[[73]](#footnote-73) HRFT:n (Human Rights Foundation of Turkey) mukaan sekä kaupunginvaltuuston jäsen sekä toimittaja haavoittuivat hyökkäyksessä. Lisäksi Kayserin turvallisuusviranomaisten mukaan 6 henkilöä otettiin kiinni hyökkäykseen liittyen.[[74]](#footnote-74)

Yllä läpikäytyjen tapausten lisäksi ACLED on raportoinut aikavälillä 1.1.2019–12.8.2022 yhteensä 23 tapauksesta, joissa Harmaisiin susiin on kohdistunut hyökkäyksiä. Lähes kaikki hyökkäykset kohdistettiin Harmaiden susien tai heidän jäsentensä omistamiin kiinteistöihin tai autoihin.[[75]](#footnote-75) Esimerkiksi 7.4.2021 Jinen Tirejen Roje -ryhmä teki tuhopolttohyökkäyksen Balikesirin maakunnassa Harmaiden susien omistamaan rakennukseen.[[76]](#footnote-76) Suurin osa hyökkäyksistä oli erilaisten äärivasemmistoryhmien tekemiä (kuten Jinen Tirejen Roje -ryhmän tekemiä (17 tapausta) ja HBDH/KBDH[[77]](#footnote-77) (4 tapausta).[[78]](#footnote-78) Yhdessä tapauksessa raportoitiin henkilövahinkoja. Kyseisessä tapauksessa 3.11.2021 Jinen Tirejen Roje teki hyökkäyksen asuintaloon Bursan Karacabeyn piirikunnassa. Kaksi Harmaiden susien jäsentä loukkaantui. Talo myös paloi hyökkäyksessä.[[79]](#footnote-79)

## Lähteet

ACLED 23.8.2022. *Turkey Realtime Data 1.1.2019–12.8.2022*. <https://acleddata.com/data-export-tool/> (käyty 23.8.2022).

Arikan, Burak E. 2002. *Turkish ultra-nationalists under review: a study of the Nationalist Action Party*. Nations and Nationalism 8 (1). 357–375. <https://doi.org/10.1111/1469-8219.00055>

Bianet

23.3.2022. *Hacettepe University students attacked by Grey Wolves during Newroz celebrations*. <https://m.bianet.org/bianet/law/259513-hacettepe-university-students-attacked-by-grey-wolves-during-newroz-celebrations> (käyty 31.8.2022).

17.3.2021. *’Enough is enough, stop attacks on journalists’.* <https://m.bianet.org/english/media/240947-enough-is-enough-stop-attacks-on-journalists> (käyty 31.8.2022).

24.2.2022. *Ultranationalist group raid columnist Memduh Bayraktaroğlu’s house*. <https://m.bianet.org/bianet/freedom-of-expression/258226-ultranationalist-group-raid-columnist-memduh-bayraktaroglu-s-house> (käyty 31.8.2022).

BIRN (Balkan Investigative Reportin Network)/Kuloglija, Nermina 27.6.2022. *How Turkey’s Extremist ‘Grey Wolves’ Built a Cell in Bosnia*. <https://balkaninsight.com/2022/06/27/how-turkeys-extremist-grey-wolves-built-a-cell-in-bosnia/> (käyty 25.8.2022).

CJP (Committee to Protect Journalists) 15.1.2021. *Turkish journalist Orhan Uğuroğlu attacked in Ankara*. <https://cpj.org/2021/01/turkish-journalist-orhan-uguroglu-attacked-in-ankara/> (käyty 31.8.2022).

CEP (Counter Extremism Project) [päiväämätön]. *Grey Wolves*. <https://www.counterextremism.com/threat/grey-wolves> (käyty 26.8.2022).

Duvar

25.2.2022. *Turkish ultranationalist group attacks opposition journalist's home*. <https://www.duvarenglish.com/turkish-ultranationalist-group-attacks-opposition-journalist-memduh-bayraktaroglus-house-news-60462> (käyty 31.8.2022).

21.12.2021. *Turkish far-right group attacks writer for selling Demirtaş's books.* <https://www.duvarenglish.com/turkish-far-right-group-attacks-writer-for-selling-demirtass-books-video-59916> (käyty 31.8.2022).

9.12.2021. *Knife-yielding Grey Wolves members threaten students at Ankara University campus*. <https://www.duvarenglish.com/knife-yielding-grey-wolves-members-threaten-students-at-ankara-university-campus-news-59801> (käyty 31.8.2022).

24.9.2021. *Members of Turkish fascist group Grey Wolves graffiti over rainbow mural.* <https://www.duvarenglish.com/members-of-turkish-fascist-group-grey-wolves-graffiti-over-rainbow-mural-news-58946> (käyty 31.8.2022).

17.6.2021. *Armed assailant attacks HDP İzmir building, kills party employee*. <https://www.duvarenglish.com/armed-assailant-attacks-hdp-izmir-building-kills-party-employee-news-57852> (käyty 29.8.2022).

Global Security [päiväämätön]. *Bozkurt (Grey Wolves)*. <https://www.globalsecurity.org/military/world/para/grey-wolves.htm> (käyty 31.8.2022).

Gümrükçü, Selin Bengi 2021. *Ideology, Discourse, and Alliance Structures: Explaining Far-Right Political Violence in Turkey in the 1970s*. <https://doi.org/10.1080/09546553.2021.1895121>

HRFT (Human Rights Foundation of Turkey) 4/2022. *9 – 11 April 2022 HRFT Documentation Center Daily Human Rights Report*. <https://en.tihv.org.tr/documentation/9-11-april-2022-hrft-documentation-center-daily-human-rights-report/> (käyty 25.8.2022).

International Christian Concern

27.1.2021. *Grey Wolves Announce School Opening in Nagorno-Karabakh*. <https://www.persecution.org/2021/01/27/terrorist-organization-grey-wolves-announce-school-opening-nagorno-karabakh/> (käyty 31.8.2022).

01/2021. *The Anatomy of Genocide. Karabakh's Forty-Four Day War*. <https://www.persecution.org/wp-content/uploads/2021/01/Anatomy-of-a-Genocide.pdf> (käyty 31.8.2022).

Kumral, Şefika 2017. *Ballots with Bullets: Elections, Violence, and the Rise of the Extreme Right in Turkey*. Journal of Labor and Society Vol. 20 (2), p. 231–261. <https://doi.org/10.1111/wusa.12287>

Al-Jazeera/Keddie, Patrick 24.11.2020. *France has banned the ‘Grey Wolves’ – but who are they?* <https://www.aljazeera.com/features/2020/11/24/france-has-banned-the-grey-wolves-but-who-are-they> (käyty 22.8.2022).

LA Times/Lee Martin A. 12.4.1998. *Turkish Dirty War Revealed, but Papal Shooting Still Obscured*. <https://www.latimes.com/archives/la-xpm-1998-apr-12-op-38664-story.html> (käyty 30.8.2022).

MEE (Middle East Eye) 2.11.2020. *France set to ban Turkish ultra-nationalist Grey Wolves*. <https://www.middleeasteye.net/news/france-turkey-grey-wolves-ban-ultra-nationalist> (käyty 31.8.2022).

Al-Monitor/Ertan, Nazlan 20.5.2021. *Will Turkey’s Grey Wolves land on EU terror list*. <https://www.al-monitor.com/originals/2021/05/will-turkeys-grey-wolves-land-eu-terror-list> (käyty 30.8.2022).

Al-Monitor/Tastekin, Fehim 3.2.2016. *Turkey’s nationalist ‘Gray Wolves’ enter Syrian fray*. <https://www.al-monitor.com/originals/2016/02/turkey-syria-grey-wolves-emerge-as-jihadists.html> (käyty 31.8.2022).

Al-Monitor/Tremblay, Pinar 18.8.2020. *Why Erdogan must expand his ultranationalist alliances*. <https://www.al-monitor.com/originals/2020/08/turkey-erdogan-tries-to-expand-alliance-with-nationalists.html> (käyty 31.8.2022).

New Lines Magazine/Ozcelik, Burcu 23.6.2021. *Germany’s ‘Gray Wolves’ and Turkish Radicalization*. <https://newlinesmag.com/argument/germanys-gray-wolves-and-turkish-radicalization/> (käyty 19.8.2022).

Reuters 21.6.2021. *Man storms Pro-Kurdish party office in Turkey, kills woman*. <https://www.reuters.com/world/middle-east/pro-kurdish-party-office-stormed-employee-killed-turkey-2021-06-17/> (käyty 29.8.2022).

RFE/RL (Radio Free Europe/Radio Liberty) 3.11.2020. *France To Ban Turkish Ultranationalist Gray Wolves After Anti-Armenian Activities*. <https://www.rferl.org/a/france-to-ban-turkish-ultranationalist-gray-wolves-after-anti-armenian-activities/30927365.html> (käyty 19.8.2022).

Sayari, Sabri 2010. *Political Violence and Terrorism in Turkey, 1976–80: A Retrospective Analysis*. Terrorism and Political Violence, 22:2, 198–215. <http://dx.doi.org/10.1080/09546550903574438>

USDOS (US Department of State) 12.4.2022. *2021 Country Reports on Human Rights Practices: Turkey*. <https://www.state.gov/reports/2021-country-reports-on-human-rights-practices/turkey/> (käyty 19.8.2022).

YLE 20.10.2020. *Miksi sota Vuoristo-Karabahista jatkuu vuosikymmeniä – tässä viisi vastausta ydinkysymyksiin ja kaksi erikoista faktaa.* <https://yle.fi/uutiset/3-11603822> (käyty 31.8.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. New Lines Magazine/Ozcelik 23.6.2021; Al-Jazeera/Keddie 24.11.2020. [↑](#footnote-ref-1)
2. Gümrükçü 2021, 6. [↑](#footnote-ref-2)
3. Esim. LA Times/Lee 12.4.1998; Al-Jazeera/Keddie 24.11.2020. [↑](#footnote-ref-3)
4. Ks. esim. USDOS 12.4.2022; ACLED 23.8.2022. [↑](#footnote-ref-4)
5. Yhdysvalloissa perustettu, valtiosta riippumaton järjestö, jonka tavoitteena on äärijärjestöjen toiminnan estäminen mm. tutkimus- ja vaikuttamistyöllä. [↑](#footnote-ref-5)
6. CEP [päiväämätön]. [↑](#footnote-ref-6)
7. CEP [päiväämätön]. [↑](#footnote-ref-7)
8. Al-Jazeera/Keddie 24.11.2020; New Lines Magazine/Ozcelik 23.6.2021. [↑](#footnote-ref-8)
9. Al-Jazeera/Keddie 24.11.2020. [↑](#footnote-ref-9)
10. New Lines Magazine/Ozcelik 23.6.2021. [↑](#footnote-ref-10)
11. Sayari 2010, 203. [↑](#footnote-ref-11)
12. New Lines Magazine/Ozcelik 23.6.2021. [↑](#footnote-ref-12)
13. CEP [päiväämätön]. [↑](#footnote-ref-13)
14. Gümrükçü 2021, 1. [↑](#footnote-ref-14)
15. Sayari 2010, 198. [↑](#footnote-ref-15)
16. Gümrükçü 2021, 1. [↑](#footnote-ref-16)
17. Al-Jazeera/Keddie 24.11.2020. [↑](#footnote-ref-17)
18. Global Security [päiväämätön]. [↑](#footnote-ref-18)
19. Gümrükçü 2021, 6–7. [↑](#footnote-ref-19)
20. Arikan 2002, 359. [↑](#footnote-ref-20)
21. Gümrükçü 2021, 7. [↑](#footnote-ref-21)
22. Arikan 2002, 359–360. [↑](#footnote-ref-22)
23. Ks. esim. CEP [päiväämätön]. *History* [aikajana]; Al-Jazeera/Keddie 24.11.2020. [↑](#footnote-ref-23)
24. New Lines Magazine/Ozcelik 23.6.2021. [↑](#footnote-ref-24)
25. Kumral 2017, 233, 239. [↑](#footnote-ref-25)
26. CEP [päiväämätön]. [↑](#footnote-ref-26)
27. Al-Jazeera/Keddie 24.11.2020. [↑](#footnote-ref-27)
28. Ks. esim. Gümrükçü 2021, 6; Al-Monitor/Tastekin 3.2.2016. [↑](#footnote-ref-28)
29. Ks. esim. ICC 27.1.2021; MEE 2.11.2020; Duvar 24.9.2021. [↑](#footnote-ref-29)
30. Esim. BIRN/Kuloglija 27.6.2022. [↑](#footnote-ref-30)
31. RFE/RL 3.11.2020. [↑](#footnote-ref-31)
32. New Lines Magazine/Ozcelik 23.6.2021. [↑](#footnote-ref-32)
33. Al-Monitor/Ertan 20.5.2021. [↑](#footnote-ref-33)
34. New Lines Magazine/Ozcelik 23.6.2021; Al-Jazeera/Keddie 24.11.2020. [↑](#footnote-ref-34)
35. Al-Monitor/Tremblay 18.8.2020. [↑](#footnote-ref-35)
36. Al-Monitor/Tremblay 18.8.2020. [↑](#footnote-ref-36)
37. BIRN/Kuloglija 27.6.2022. [↑](#footnote-ref-37)
38. International Christian Concern 27.1.2021. [↑](#footnote-ref-38)
39. Ks. esim. YLE 20.10.2020. [↑](#footnote-ref-39)
40. International Christian Concern 01/2021, 3–4. [↑](#footnote-ref-40)
41. Al-Monitor/Tastekin 3.2.2016. [↑](#footnote-ref-41)
42. CEP [päiväämätön]. [↑](#footnote-ref-42)
43. Esim. al-Monitor/Tastekin 3.2.2016. [↑](#footnote-ref-43)
44. Bianet 17.3.2021; Bianet 24.2.2022. [↑](#footnote-ref-44)
45. ACLED 23.8.2022 [Data-ID: 8563965]; ACLED 23.8.2022 [Data-ID: 9050146]; ACLED 23.8.2022 [Data-ID: 9254008]. [↑](#footnote-ref-45)
46. USDOS 12.4.2022; ACLED 23.8.2022 [Data-ID: 9236562]; ACLED 23.8.2022 [Data-ID: 8784659]. [↑](#footnote-ref-46)
47. Esim. Bianet 17.3.2021; ACLED 23.8.2022 [Data-ID: 8784659]; ACLED 23.8.2022 [Data-ID: 9254008]. [↑](#footnote-ref-47)
48. Duvar 17.6.2021. [↑](#footnote-ref-48)
49. USDOS 12.4.2022. [↑](#footnote-ref-49)
50. Duvar 25.2.2022. [↑](#footnote-ref-50)
51. ACLED 23.8.2022 [Data-ID: 9262902]. [↑](#footnote-ref-51)
52. ACLED 23.8.2022 [Data-ID: 9262902]; ACLED 23.8.2022 [Data-ID: 9236562]. [↑](#footnote-ref-52)
53. ACLED 23.8.2022 [Data-ID: 8563965]; Duvar 9.12.2021; ACLED 23.8.2022 [Data-ID: 8784659]. [↑](#footnote-ref-53)
54. CJP 15.1.2021. [↑](#footnote-ref-54)
55. Bianet 17.3.2021; Duvar 9.12.2021. [↑](#footnote-ref-55)
56. Reuters 21.6.2021. [↑](#footnote-ref-56)
57. Duvar 17.6.2021. [↑](#footnote-ref-57)
58. Kaupunki ja maakunta Keski-Turkissa. [↑](#footnote-ref-58)
59. USDOS 12.4.2022. [↑](#footnote-ref-59)
60. Duvar 9.12.2021. [↑](#footnote-ref-60)
61. Duvar 21.12.2021. [↑](#footnote-ref-61)
62. Bianet 24.2.2022. [↑](#footnote-ref-62)
63. Duvar 25.2.2022. [↑](#footnote-ref-63)
64. Bianet 23.3.2022. [↑](#footnote-ref-64)
65. ACLED 23.8.2022 [Data-ID: 9262902]. [↑](#footnote-ref-65)
66. ACLED 23.8.2022 [Data-ID: 9236562]. [↑](#footnote-ref-66)
67. ACLED 23.8.2022 [Data-ID: 8563965]. [↑](#footnote-ref-67)
68. ACLED 23.8.2022 [Data-ID: 9050146]. [↑](#footnote-ref-68)
69. ACLED 23.8.2022 [Data-ID: 9254008]. [↑](#footnote-ref-69)
70. ACLED 23.8.2022 [Data-ID: 9185722]. [↑](#footnote-ref-70)
71. ACLED 23.8.2022 [Data-ID: 8784659]. [↑](#footnote-ref-71)
72. ACLED 23.8.2022 [Data-ID: 8974141]. [↑](#footnote-ref-72)
73. ACLED 23.8.2022 [Data-ID: 9104291]. [↑](#footnote-ref-73)
74. HRFT 4/2022. [↑](#footnote-ref-74)
75. ACLED 23.8.2022. [↑](#footnote-ref-75)
76. ACLED 23.8.2022 [Data ID: 7874355]. [↑](#footnote-ref-76)
77. HBDH eli *Halkların Birleşik Devrim* Hareket (eng. *Peoples’ United Revolutionary Movement*) sekä KDBH (eng. *Women’s United Revolutionary Movement)*. [↑](#footnote-ref-77)
78. ACLED 23.8.2022. [↑](#footnote-ref-78)
79. ACLED 23.8.2022 [Data ID: 8643302}. [↑](#footnote-ref-79)